*Kitos reikšmės – Šv. Juozapo bažnyčia.*
Koordinatės: 55°40′04″š. pl. 21°11′07″r. ilg.﻿ / ﻿55.6677°š. pl. 21.1854°r. ilg.﻿ / 55.6677; 21.1854

|  Klaipėdos šv. Juozapo Darbininko bažnyčia |
| --- |
|  |
| **Vyskupija** | Telšių |
| **Dekanatas** | Klaipėdos |
| **Savivaldybė** | Klaipėdos miestas |
| **Gyvenvietė** | Klaipėda |
| **Adresas** | Smiltelės g. 27 |
| **Stilius** | Postmodernizmas |
| **Klebonas** | Vladas Gedgaudas |

**Klaipėdos šv. Juozapo Darbininko bažnyčia** – katalikų bažnyčia Klaipėdos miesto pietiniame pakraštyje, Varpų mikrorajone, Smiltelės g. 27.

Istorija
--------

1990 m. kovo 22 d. buvo išskirtas 3 ha žemės sklypas Smiltelės gatvėje naujos bažnyčios statybai. Netrukus, 1990 m. gegužės 1 d. buvo pašventintas kertinis šv. Juozapo Darbininko bažnyčios akmuo ir šv. Mišios imtos aukoti lauke.

Po kelerių dienų, gegužės 10 d. paskelbtas statomos bažnyčios projekto konkursas. Buvo manoma, jog įpusėjus statybos darbams, greitai bus galima melstis statomos bažnyčios rūsyje. Tačiau paaiškėjo, jog tai nebus taip paprasta, nes pastebėta, jog žemė yra labai vandeninga, nelygi. Vien žemės lyginimo ir nusausinimo darbai užėmė nemažą laiko dalį. Todėl kun. Bronislovo Burneikio (1923–1991) rūpesčiu Smiltelės gatvėje pradėta statyti laikina koplyčia, kuri 1990 m. spalio mėnesį statyti baigta ir imta joje melstis. Laikiną šv. Juozapo Darbininko koplyčią 1990 m. lapkričio 11 d. pašventino Telšių vyskupas Antanas Vaičius.

1991 m. pradėti mūrinės šv. Juozapo Darbininko bažnyčios darbai. Bažnyčios projekto konkursą laimėjo architektai Saulius Plungė, Valdas Janulis ir Gintaras Čičiurka.

2000 m. didžiųjų švenčių metu (šv. Kalėdų ir šv. Velykų progomis) mišios pirmą kartą aukotos didžiojoje bažnyčioje. 2003–2004 m. mišios pradėtos aukoti joje nuolat.

2007 m. sausio 7 d. įkurta Šv. Brunono Kverfurtiečio parapija, kuriai buvo perleista dalis šv. Juozapo parapijos ploto.

2008 m. lapkričio 2 d. gaisras sunaikino 1990 m. pastatytą medinę bažnyčią, pastaraisiais metais tarnavusią kaip sandėlį, kuriame buvo laikomos organizacijos „Caritas" surinktos aukos. Po gaisro iš 25 metrų ilgio ir 12 metrų pločio sandėlio liko tik nuodėguliai. Per 70 metrų nuo sandėlio stovinti šv. Juozapo Darbininko bažnyčia nenukentėjo.

2009 m. gegužės mėn. sutvarkyta naujosios bažnyčios aplinka (išasfaltuota aikštelė). 2010 m. rugpjūčio 20 d. bažnyčia pripažinta tinkama naudoti, nors ir neužbaigta. Beveik prieš du dešimtmečius pastatyta bažnyčia dėl lėšų stygiaus sutvarkyta iki galo nebuvo, todėl per ilgą laiką bažnyčios stogas pradėjo leisti vandenį, sienose įsimetė pelėsis, plytos pradėjo skilinėti bei trupėti. 2011 m. buvo tinkuojamos išorės sienos, bažnyčią apjuosė tvorelė. 2012 m. darbai persikėlė į bažnyčios bokštus, kurie buvo tinkuojami dekoratyviniu tinku.

Galerija
--------

* Šoninis fasadasŠoninis fasadas
* Bažnyčios vidusBažnyčios vidus

Šaltiniai
---------

1. ↑  Klaipėdoje sudegė šv. Juozapo Darbininko bažnyčios sandėlis Archyvuota kopija 2008-12-07 iš Wayback Machine projekto.
2. ↑  Viena bažnyčia sudegė, statys kitą
3. ↑  Klaipėdos šv. Juozapo Darbininko bažnyčios bokštuose užvirė darbai

Nuorodos
--------

* Parapijos tinklalapis Archyvuota kopija 2016-06-27 iš Wayback Machine projekto.
* Parapijos „Facebook" paskyra